
PREAMBULA

V súlade so zmluvami a nariadením o rozpočtových pravidlách Komisia pripravila správy o následných opatreniach k absolutóriu za rok 2007, ktoré súvisia s odporúčaním Rady z 10. februára 2009 a uzneseniami Európskeho parlamentu z 23. apríla 2009. Táto správa o následných opatreniach sa zaoberá požiadavkami, ktoré predložila Európska rada. Osobitná správa o následných opatreniach sa zaoberá požiadavkami, ktoré predložil Európsky parlament.
V súvislosti s udelením absolutória za rok 2007 Komisia identifikovala celkovo 90 požiadaviek, ktoré predložila Rada Komisii. Komisia sa nazdáva, že v prípade 44 požiadaviek sa už vykonali požadované opatrenia, hoci v niektorých prípadoch bude potrebné výsledky opatrení preskúmať. V prípade ďalších 46 požiadaviek Komisia súhlasí s prijatím opatrení, ktoré Rada požaduje.

Súhrnné správy o následných opatreniach, uverejnené vo všetkých úradných jazykoch EÚ, sú doplnené pracovnými dokumentmi útvarov Komisie, ktoré obsahujú podrobné odpovede na všetky konkrétne požiadavky. V odpovediach sa uvádzajú opatrenia, ktoré Komisia plánuje prijať, alebo ktoré už prijala, a takisto odporúčania, pri ktorých Komisia nadväzné opatrenia nevykoná, alebo takéto opatrenia vykonať nemôže. Z dôvodu obmedzených prekladateľských kapacít sa podrobné pracovné dokumenty uverejňujú len v anglickom, francúzskom a nemeckom jazyku. Všetky kapitoly súhrnných správ obsahujú krížové odkazy na čísla príslušných odporúčaní v uvedených pracovných dokumentoch Komisie.
I.
ODPORÚČANIA RADY O VŠEOBECNOM ROZPOČTE
a) Úvod (pracovný dokument Komisie, body 1 – 2)
Komisia súhlasí s tým, že zjednodušenie plní rozhodujúcu úlohu pri odstraňovaní chýb, ktoré vznikajú pri vykonávaní politík EÚ. Nie je však možné vyhnúť sa určitému stupňu zložitosti pravidiel a kritérií oprávnenosti, pretože tieto pravidlá sú často pevne stanovené s cieľom dosiahnuť požadované politické ciele a sú výsledkom zložitého legislatívneho postupu. Do právnych základov na roky 2007 – 2013 boli zapracované zlepšenia. O ďalších zjednodušujúcich opatreniach v oblasti štrukturálnych fondov, napríklad o možnosti vykázať náklady na základe paušálnych sadzieb, jednotkových nákladov alebo paušálnych súm, sa rozhodlo v máji 2009. Očakáva sa, že vplyv zjednodušenia pravidiel oprávnenosti na mieru chybovosti sa prejaví v strednodobom až dlhodobom horizonte. V oblasti poľnohospodárstva aj preskúmanie stavu SPP, ktoré sa dohodlo v novembri 2008, prinieslo ďalšie zjednodušenie okrem iného aj pravidiel súvisiacich s nárokmi. Komisia navyše v októbri 2009 vydala správu s reakciami na 39 návrhov na zjednodušenie, ktoré Komisii členské štáty spoločne predložili v apríli tohto roku. Diskusia o tejto správe sa uskutoční počas zasadnutia Rady pre poľnohospodárstvo v decembri 2009.
V kontexte prípravy na revíziu nariadenia o rozpočtových pravidlách po troch rokoch sa Komisia v súčasnosti usiluje určiť možné oblasti ďalšieho zjednodušenia. Zjednodušenie by mohlo byť zamerané najmä na granty, konkrétne na pravidlá oprávnenosti; metódy riadenia, ktorých ustanovenia sú čoraz komplexnejšie a zohrávajú kľúčovú úlohu najmä pri zlepšovaní efektívnosti a výkonnosti vonkajšej pomoci; a na kontrolné opatrenia. Okrem toho sa budú skúmať aj zásady ďalšieho zjednodušovania sektorových právnych predpisov do ďalšieho kola základných aktov, ktoré majú nadobudnúť účinnosť od roku 2014.
Miera zložitosti pravidiel oprávnenosti priamo súvisí s intenzitou kontrol a nákladmi na kontroly potrebnými na zabezpečenie primeranej záruky zákonnosti a správnosti operácií. Ak budú rozhodnutia týkajúce sa zjednodušených pravidiel oprávnenosti prijaté a zároveň aj účinne uplatňované (napr. častejšie využívanie paušálnych súm a paušálnych sadzieb, súhlas s využívaním vnútroštátnych pravidiel oprávnenosti v prípade spolufinancovania zo strany členských štátov), aj príslušné operácie sa bude vyskytovať menej chýb, čo umožní znížiť rozsah kontrol (kontroly sa môžu zamerať skôr na výstupné ako na vstupné údaje), a to povedie k zníženiu nákladov na kontroly.
b) Kapitola 1 – Vyhlásenie o vierohodnosti (DAS) a podporné informácie (pracovný dokument útvarov Komisie, body 3 – 4)
Komisia v účtovnej závierke spravidla primerane zohľadní poznámky a odporúčania Dvora audítorov s cieľom zlepšiť svoje systémy. Pokiaľ ide o informácie o finančných korekciách, v priebehu roku 2008 sa zaviedol nový nástroj IT so zámerom zlepšiť spoľahlivosť a úplnosť informácií o oprave chýb vrátane chýb týkajúcich sa platieb v skorších rokoch. V rámci akčného plánu pre štrukturálne fondy Komisia takisto zintenzívnila opatrenia na zabezpečenie spoľahlivých informácií získavaných od členských štátov, ktoré sa týkajú finančných opráv a korekcií vykonávaných v prípade spoločne riadených fondov.

C) Kapitola 2 – Vnútorná kontrola Komisie (pracovný dokument útvarov Komisie, body 5 – 12)
Komisia na začiatku roka 2009 prijala Správu o vplyve Akčného plánu Komisie na vytvorenie integrovaného rámca vnútornej kontroly (KOM(2009)43). Ku koncu roka 2008 bolo ukončených 13 zo šestnástich pôvodných opatrení, pričom tri opatrenia nebolo možné vykonať, alebo sa vykonali iným spôsobom.

Výročné správy o činnosti útvarov Komisie za rok 2008 obsahujú aj akčné plány na zlepšenie účinnosti osobitných systémov vnútornej kontroly. V rámci plnenia záväzkov prijatých v súhrnnej správe za rok 2007 Komisia vykonala ďalšie kroky s cieľom zabezpečiť, aby správy a vyhlásenia predstavovali vnútorne jednotné posúdenie systémov dohľadu a kontroly s jasnými vysvetleniami dôvodov a kontrolných procesov vedúcich k absencii, prítomnosti alebo odstráneniu výhrad.

Pokiaľ ide o fondy spoločne riadené členskými štátmi, Komisia bude pokračovať v spolupráci s členskými štátmi na skvalitňovaní výročných zhrnutí. Všetky členské štáty dokázali za finančný rok 2008 splniť svoje právne záväzky. Sedem členských štátov
 dodržalo odporúčanie uvedené v metodických pokynoch Komisie týkajúce sa pripojenia vyhlásenia o vierohodnosti k výročným zhrnutiam v súvislosti so štrukturálnymi opatreniami. Prvky pridanej hodnoty ako toto vyhlásenie sa môžu považovať za užitočné pri vytváraní záruky efektívneho fungovania systémov. Komisia znovu prepracovala metodické pokyny tak, že rozšírila ich časť o celkovej analýze a vysvetlila motiváciu na využitie tejto možnosti.

Komisia sa nazdáva, že koncepcia postavená na prijateľnom riziku chybovosti poskytne zreteľný obraz o nákladovej účinnosti celkového kontrolného systému, a pokračuje v uskutočňovaní tejto koncepcie vzhľadom na kladnú reakciu v uznesení o udelení absolutória za rok 2007. Povaha potrebnej práce a časový rozvrh budú rôzne v závislosti od rôznych politických oblastí a ich viacročného vykonávania: v prípade politiky súdržnosti bude cieľom preskúmať rok 2010, ktorý je prvým rokom, v ktorom bude väčšina výdavkov podliehať posilneným kontrolným ustanoveniam právnych predpisov na obdobie 2007 – 2013. Keď bude v priebehu najbližších dvoch rokov k dispozícii štatistika výdavkov na kontrolu v tomto programovom období, Komisia plánuje postupne v časovom období do konca roka 2012 poskytovať analýzy prijateľného rizika chybovosti v jednotlivých politických oblastiach. V prvej polovici roka 2010 Komisia predloží konkrétne návrhy týkajúce sa prijateľného rizika v oblastiach výskumu, energetiky a dopravy a rozvoja vidieka a v druhej polovici roka 2010 návrhy týkajúce sa vonkajšej pomoci, rozvoja a rozšírenia a správnych výdavkov.

D) Kapitola 3 – Rozpočtové hospodárenie (pracovný dokument útvarov Komisie, body 13 – 20)
Komisia sa usiluje o realistickú a dostatočnú prípravu rozpočtu už od fázy predbežného návrhu rozpočtu. Súčasťou tejto prípravy je dôkladná analýza prognóz výdavkov členských štátov s cieľom zlepšiť ich využiteľnosť pri príprave rozpočtu. V oblasti politiky súdržnosti Komisia pred realizáciou predbežných platieb skúma s nevyhnutnou precíznosťou aj opisy systémov členských štátov v oblasti riadenia a kontroly na obdobie 2007 – 2013 doplnené hodnotením súladu od nezávislého audítorského orgánu.

Komisia ďalej zlepšila svoje podávanie správ o vykonávaní programov Spoločenstva a neuhradených záväzkoch (RAL). V účtovných závierkach za rok 2008 Komisia predložila kompletnejšie a spoľahlivejšie údaje o vymáhaní.

e) Kapitola 4 – Príjmy (pracovný dokument útvarov Komisie, bod 21)
Komisia v úzkej spolupráci s členskými štátmi nedávno zaviedla návštevy vedenia s cieľom preskúmať dlhodobé výhrady týkajúce sa vlastných zdrojov DPH. Tieto cielené činnosti už viedli k odstráneniu niekoľkých výhrad vrátane niektorých najstarších výhrad.

f) Kapitola 5 – Poľnohospodárstvo a prírodné zdroje (pracovný dokument útvarov Komisie, body 22 – 25)

V oblasti rozvoja vidieka majú členské štáty povinnosť zabezpečiť, aby sa všetky opatrenia týkajúce sa rozvoja vidieka dali overiť a kontrolovať, a aby boli dodržiavané pravidlá oprávnenosti. Okrem toho na obdobie po roku 2007 sa systém riadenia a kontroly výdavkov prispôsobil systému EPZF v prvom pilieri SPP
. Osvedčené výhody systému EPZF sa tak budú týkať aj výdavkov v oblasti rozvoja vidieka.

Pokiaľ ide o IACS, Grécko splnilo svoj akčný plán a vytvorilo nový operačný systém identifikácie pozemkov (LPIS). Tento nový systém budú grécke orgány používať prvýkrát v rámci konania o uplatnení nárokov za rok 2009. Komisia bude postup IACS v Grécku naďalej dôkladne monitorovať.

Členské štáty sú povinné vymáhať od konečných príjemcov zistené neoprávnené platby. Vymáhanie takýchto platieb od konečných príjemcov však často nie je možné, pretože zistené problémy súvisia s nedostatkami riadiacich a kontrolných systémov členských štátov. V týchto prípadoch finančné opravy uložené prostredníctvom mechanizmu overenia súladu členské štáty významne motivujú, aby zlepšili tieto systémy a tak neoprávneným platbám konečným príjemcom predchádzali alebo ich odhaľovali a vymáhali. Overenie súladu týmto prispieva aj k zákonnosti a správnosti operácií na úrovni konečných príjemcov.

Komisia víta podporu Rady v súvislosti s uplatňovaním pravidla 50/50, ktoré významne motivuje členské štáty, aby promptne a efektívne vymáhali neoprávnené platby od konečných príjemcov, a zároveň víta jej podporu pre overenie súladu ako nástroj na ochranu rozpočtu Spoločenstva pred výdavkami, ktoré by sa z neho nemali uhrádzať. Komisia víta aj skutočnosť, že Rada uznala zlepšenie zodpovednosti platobných agentúr a dosiahnutý pokrok.

g) Kapitola 6 – Politika súdržnosti (pracovný dokument útvarov Komisie, body 26 – 29)

Zlepšovanie efektívnosti kontrolného systému politiky súdržnosti pokračuje cestou preventívnych a nápravných opatrení. V súvislosti s ukončením programov v období 2000 – 2006 sa dôraz kladie na odstránenie neoprávnených výdavkov prostredníctvom finančných opráv a na prácu orgánov vydávajúcich vyhlásenie o ukončení pomoci s cieľom zabezpečiť, aby zostatkové riziko neoprávnených platieb v ukončených programoch bolo malé. V súvislosti s obdobím 2007 – 2013 pokračuje preventívna fáza ukončením postupu hodnotenia súladu nových programov, poskytovaním usmernení a vzdelávania, ale aj zjednodušovaním prevádzkových podmienok.

Zaviedlo sa niekoľko zjednodušení, napríklad v súvislosti s projektmi, pri ktorých vznikajú príjmy a s použitím paušálnych sadzieb a jednorazových súm v prípade niektorých výstupov. Zaviedli sa aj ďalšie zjednodušenia s cieľom umožniť rýchlejšie uhrádzanie prostriedkov z fondov politiky súdržnosti v reakcii na hospodársky pokles (nariadenie 284/2009). Komisia v prípade potreby vydáva usmernenie týkajúce sa uplatňovania zjednodušených ustanovení, napríklad paušálnych sadzieb a investícií, ktoré vytvárajú príjmy.

Komisia v rámci akčného plánu na posilnenie svojej dozornej úlohy vykonala opatrenia na urýchlenie konania a obmedzenie zbytočných oneskorení pri uplatňovaní pozastavení platieb a finančných opráv po zistení významných nedostatkov počas auditov. Táto skutočnosť sa odzrkadlila vo veľkom zvýšení počtu rozhodnutí o pozastavení a objemu finančných opráv v roku 2008 v porovnaní s rokom 2007.

h) Kapitola 7 – Výskum, energetika a doprava (pracovný dokument útvarov Komisie, body 30 – 35)
Komisia vytvorila stratégiu kontroly a auditu zameranú na zabezpečenie zákonnosti a správnosti výdavkov v rámci výskumných rámcových programov pre výskum na viacročnom základe. Táto stratégia je založená na zisťovaní a oprave chýb, ktoré nebolo možné zistiť pred uskutočnením platby. Dosahuje sa to auditmi ex-post a následným vymáhaním súm, pri ktorých sa zistilo, že boli uhradené navyše, vrátane súm za zmluvy nepodrobené auditu s tými príjemcami, pri ktorých sa zistili rovnaké problémy.

Siedmy rámcový program (RP7) priniesol niekoľko dôležitých zjednodušení. Zavedenie „účastníckeho záručného fondu“ umožnilo značne znížiť počet finančných kontrol ex ante a využitie ochranných opatrení. Nahrádza kolektívnu finančnú zodpovednosť dodávateľov stanovenú v RP6. Zavedenie „osvedčenia o metóde“ v RP7 prispelo k zníženiu počtu požadovaných osvedčení a na základe neho sa obmedzí aj počet následných kontrol. Pomocou iniciatívy e-RP7 sa dosiahne postupné zavedenie plne elektronických systémov v celom procese riadenia návrhov a grantov. Vykonali sa aj opatrenia na zníženie času platieb.

Komisia súhlasí so všeobecnou potrebou hlbších zjednodušení a vyzýva zákonodarcu, aby podporil prípadné nevyhnutné prispôsobenie právneho základu (revíziu nariadenia o rozpočtových pravidlách, pravidiel účasti na rámcovom programe) počas prípravy 8. rámcového programu (RP8).

i) Kapitola 8 – Vonkajšia pomoc, rozvojová pomoc a rozšírenie (pracovný dokument útvarov Komisie, body 36 – 47)

Komisia začala ďalšiu prácu na opatreniach na podporu vykonávacích organizácií a príjemcov v projektoch vonkajšej pomoci ES v rámci riadenia fondov ES, a to aj prostredníctvom vývoja súboru nástrojov finančného hospodárenia, ktorý budú môcť využívať príjemcovia projektov vonkajšej pomoci ES. V apríli 2009 sa OSN a Komisia dohodli na referenčnom rámci pre overovacie misie a Komisia je zároveň presvedčená, že úsilie vyvinuté s cieľom vysvetliť fungovanie doložky o overení uvedenej v dohodách o príspevkoch uzavretých s OSN – aj prostredníctvom odborného vzdelávania – pomôže zabezpečiť, aby sa predchádzalo nedorozumeniam v kanceláriách a delegáciách OSN v jednotlivých krajinách.

Dostupnosť štandardného referenčného rámca pre finančné a systémové audity od 1. októbra 2007 je veľký krok vpred v procese získavania auditov vyššej kvality. Usmernenia pre riadenie úloh auditu boli sprístupnené v novembri 2008 a v roku 2008 bolo zároveň vyvinutý a (dvakrát) uskutočnený rozšírený vzdelávací modul.

Pokiaľ ide o rozpočtovú podporu, v súčasnosti sa revidujú usmernenia s cieľom zlepšiť vytváranie a hodnotenie podmienok oprávnenosti a ukazovateľov zacielených na osobitné výsledky so zámerom dosiahnuť prístup zameraný na dôslednejšie výsledky.

Pokiaľ ide o rozšírenie, vnútroštátne orgány vykonali požadované oddelenie funkcií a úrovne obsadenia zamestnancami sa podstatne zvýšili. Neustále monitorovanie a ďalšie nadväzné opatrenia týkajúce sa systémov zostávajú hlavnými prioritami Komisie. Pokiaľ ide o nadväzné opatrenia v súvislosti s auditmi pri ukončení, je potrebné občas tolerovať určité omeškanie pre zložitosť zistení a z dôvodu potreby presne uplatňovať možné finančné opravy.

j) Kapitola 9 – Vzdelávanie a občianstvo (pracovný dokument útvarov Komisie, body 48 – 53)

Pri tvorbe nových programov na obdobie 2007 – 2013 sa zohľadnili odporúčania z predchádzajúcich rokov v súvislosti so zjednodušením pravidiel. Táto tvorba umožňuje vo veľkej miere využívať financovanie jednorazovými sumami.

Všetky vyhlásenia o vierohodnosti ex ante a ex-post od vnútroštátnych orgánov boli prijaté a analyzované a v súvislosti s otvorenými kvalifikáciami sa systematicky vykonávali nadväzné opatrenia. K ročným vyhláseniam boli vydané presnejšie usmernenia a organizovali sa osobitné stretnutia s vnútroštátnymi orgánmi.

Výsledky auditov vykonaných od začiatku roka 2008 sa zaznamenávajú nástrojom na sledovanie ABAC, ktorý umožňuje zdieľanie výsledkov auditov. Vykonali sa aj ďalšie opatrenia s cieľom dôkladne monitorovať a zlepšovať čas platieb.

Vykonali sa kroky potrebné na zlepšenie kontroly ex ante v súvislosti s výdavkami na komunikáciu vrátane vývoja vhodných kontrolných zoznamov.

K) Kapitola 10 – Hospodárske a finančné veci (pracovný dokument útvarov Komisie,
body 54 – 58)
Väčšina pripomienok a záverov Dvora audítorov v tejto oblasti sa týka rámcových programov pre výskum, a preto sa na ne vzťahuje kontrolná stratégia Komisie zameraná na zabezpečenie zákonnosti a správnosti výdavkov v rámcových programoch na viacročnom základe. Bližšie údaje sú uvedené v kapitole 7.

L) Kapitola 11 – Administratívne a iné výdavky (pracovný dokument útvarov Komisie, body 59 – 65)
V odpovedi na požiadavku Rady Komisia poskytuje každý rok s predbežným návrhom rozpočtu podrobné informácie o výdavkoch Spoločenstiev na dôchodky, o potrebách v oblasti budov a o rozpočtoch agentúr.

Komisia poskytuje rozsiahlu pomoc decentralizovaným agentúram vo viacerých oblastiach, napríklad v oblasti finančného hospodárenia, účtovníctva a odborného vzdelávania, a agentúry sa vyzývajú, aby pri podporných službách uzatvárali s horizontálnymi generálnymi riaditeľstvami Komisie dohody o úrovni poskytovaných služieb. Komisia vezme na vedomie výsledky medziinštitucionálnej pracovnej skupiny s cieľom ďalej prispôsobiť svoju pomoc. Na hodnotení decentralizovaných agentúr EÚ sa podieľa aj Rada a Európsky parlament, a to prostredníctvom referenčnej skupiny. Výsledky hodnotenia by mali byť k dispozícii do konca roka 2009.

II.
Osobitné správy Dvora audítorov (pracovný dokument útvarov Komisie,
body 66 – 85)
Rada predostrela Komisii množstvo požiadaviek v súvislosti s osobitnými správami, ktoré Dvor audítorov uverejnil v roku 2007 a v roku 2008. Odpovede Komisie na tieto požiadavky sú uvedené v pracovnom dokumente útvarov Komisie (v bodoch 66 až 85).

III.
Európske rozvojové fondy (pracovný dokument útvarov Komisie,
body 86 – 88)
Pokiaľ ide o spoľahlivosť účtovných závierok ERF, z nezávislej štúdie vyplýva, že predpoklady, ktoré sú základom odhadov Komisie v súvislosti s faktúrami, ktoré sa majú prijať, sú vo veľkej väčšine prípadov správne, ale zároveň sa v tejto štúdii odporúča v obmedzenom počte prípadov prijať iný postup. Komisia vykoná tieto odporúčania na účtovný rok 2009.

Pokiaľ ide o rozpočtovú podporu, Komisia úplne súhlasí s potrebou striktne dodržiavať podmienky stanovené v dohode z Cotonou a v dohodách o financovaní. Popri informáciách, ktoré sa už o záležitostiach súvisiacich s ERF pravidelne zverejňujú, či už ide o všeobecné skutočnosti alebo konkrétne o rozpočtovú podporu, Komisia plánuje v budúcich výročných správach o „Rozvojovej politike a politike vonkajšej pomoci Európskeho spoločenstva a ich vykonávaní“ poskytovať podrobnejšie informácie o otázkach rozpočtovej podpory. Mali by sa v nich poskytovať informácie o výsledkoch, analýze a hodnotení rizika a využijú sa v nich dostupné diagnostiky hospodárenia s verejnými finančnými prostriedkami.

IV.
Požiadavky týkajúce sa jednotlivých agentúr (pracovný dokument útvarov Komisie,
body 89 – 90)
Rada predostrela Komisii požiadavky v súvislosti s prenesením činností Európskej agentúry pre obnovu a Úradu pre dohľad nad európskym GNSS na Komisiu. Odpovede Komisie na tieto požiadavky sú uvedené v pracovnom dokumente útvarov Komisie (v bodoch 89 až 90).

* * *
�	BG, CY, CZ, HU, LT, RO, SK.


�	Nariadenie Rady 1290/2005.

